חוק שידורי ערוץ הכנסת (תיקון מס' 8), התשע"ז-2017
הצעת חוק ועדה, הכנסת ה-20
פורסם: ספר החוקים, חוברת 2625, עמ' 581, 2017-04-03T00:00:00+03:00
החוק האמור התקבל בקריאה השנייה ובקריאה השלישית ביום כ"ג באדר התשע"ז (21 במרס 2017).
החוק נועד לאפשר לבעל הרישיון לשידורים בערוץ הכנסת לשלב בשידוריו עדכוני חדשות כתובים כפי שיפורט להלן. בהתאם לחוק שידורי ערוץ הכנסת, התשס"ד-2003 כנוסחו ערב התיקון, שידורי ערוץ הכנסת כוללים שני סוגי שידורים: "שידורי הכנסת" שהם שידור דיוני המליאה, הוועדות ואירועים ממלכתיים שעורכת הכנסת, וכן "מישדרים מוספים" שהם יתר התכניות המשודרות בערוץ. 
בתיקון מס' 6 לחוק, שהתקבל לפני מספר חודשים ועיגן את המלצות הוועדה הציבורית לבחינת ההסדרה של שידורי ערוץ הכנסת, כפי שאומצו על ידי יושב ראש הכנסת, שונתה ההגדרה "מישדרים מוספים" ונקבע בה כי תוכן המישדרים המוספים צריך להיות בזיקה למגוון היבטי עבודת הכנסת, לפעילות חברי הכנסת או לפעילות פוליטית. הוועדה הציבורית המליצה גם כי בשידורי ערוץ הכנסת ישולבו מבזקי חדשות בנושאים פרלמנטריים וכלליים. לאור שינוי ההגדרה "מישדרים מוספים" כאמור, התעורר ספק אם אכן ניתן לשדר בערוץ הכנסת עדכוני חדשות בנושאים כלליים שאין להם זיקה למגוון היבטי עבודת הכנסת, לפעילות חברי הכנסת או לפעילות פוליטית. כדי ליישם את המלצות הוועדה הציבורית בנושא זה ולאפשר לצופים בערוץ הכנסת להתעדכן בחדשות מהארץ ומהעולם, קובע החוק במפורש כי עדכוני חדשות כתובים, בענייני היום בארץ ובעולם ובעניינים פרלמנטריים, ייכללו בהגדרה "מישדרים מוספים". עוד קובע החוק כי ועדת הכנסת תוסמך להתקין תקנות לעניין שידור עדכוני חדשות כאמור, וזאת במסגרת סמכותה לקבוע בתקנות מדיניות לעניין שידורי ערוץ הכנסת.
הוראות החוק יחולו על הגוף המשדר שיקבל רישיון לשידורים בערוץ הכנסת לאחר יום כניסתו לתוקף של החוק, כלומר לא יחולו על הגוף המשדר הנוכחי בערוץ הכנסת.